“กบง.” ตรึงราคา LPG ระดับ 318 บ./ถัง ต่ออีก 3 เดือน ถึง 30 ก.ย.นี้
บอร์ด “กบง.” ตรึงราคา LPG ที่ 318 บ./ถัง ต่ออีก 3 เดือน ถึง 30 ก.ย.64 เล็งทบทวนราคาขายหน้าโรงกลั่น LPG เห็นชอบปริมาณนำเข้า LNG ปี 64-66
บอร์ด “กบง.” ตรึงราคา LPG ที่ 318 บ./ถัง ต่ออีก 3 เดือน ถึง 30 ก.ย.64 เล็งทบทวนราคาขายหน้าโรงกลั่น LPG เห็นชอบปริมาณนำเข้า LNG ปี 64-66
28 มิ.ย. 2564

รายงานข่าวจากกระทรวงพลังงาน เปิดเผยว่า ที่ประชุมคณะกรรมการบริหารนโยบายพลังงาน (กบง.) ที่มีนายสุพัฒนพงษ์  พันธ์มีเชาว์ รองนายกรัฐมนตรี และรัฐมนตรีว่าการกระทรวงพลังงาน เป็นประธาน ได้พิจารณาเห็นชอบคงราคาก๊าซปิโตรเลียมเหลว (LPG) ที่ 318 บาทต่อถัง 15 กิโลกรัม ออกไปอีก 3 เดือน ตั้งแต่ 1 ก.ค.-30 ก.ย.64 พร้อมมอบหมายให้กระทรวงพลังงาน ติดตามสถานการณ์ราคา LPG แล้วนำเสนอแนวทางการทบทวนราคาขายหน้าโรงกลั่น LPG ต่อ กบง.พิจารณาอีกครั้ง
นอกจากนี้ กบง. ยังได้เห็นชอบปริมาณการนำเข้า Liquefied Natural Gas (LNG) ปี 64-66 เพื่อรองรับแนวทางการส่งเสริมการแข่งขันในกิจการก๊าซธรรมชาติ ระยะที่ 2 ให้สามารถในการนำเข้า LNG ที่ไม่กระทบต่อ Take or Pay สำหรับปี 64-66 เท่ากับ 0.48, 1.74 และ 3.02 ล้านตันต่อปี ตามลำดับ
พร้อมทั้งมอบหมายให้คณะกรรมการกำกับกิจการพลังงาน (กกพ.) เป็นผู้ดำเนินการจัดสรรปริมาณการนำเข้า LNG ตามโครงสร้างของกิจการก๊าซธรรมชาติในระยะที่ 2 คือ Regulated Market (กลุ่มที่อยู่ภายใต้การกำกับดูแลของ กกพ. จัดหา LNG เพื่อนำมาใช้กับภาคไฟฟ้าที่ขายเข้าระบบ) และ Partially Regulated Market (กลุ่มที่จัดหา LNG เพื่อใช้กับโรงไฟฟ้าที่ไม่ได้ขายไฟฟ้าเข้าระบบ ภาคอุตสาหกรรมและกิจการของตนเอง) สำหรับ New Demand และกำหนดหลักเกณฑ์ในการนำเข้าของ Shipper รวมทั้งกำกับดูแลต่อไป